वाळपयः नगरगांव पंचायतींतल्या शेळप शिंगणे वाठारांत फाटल्या चार दिसां सावन विजेचो आपालिपा चालू आसा. आयतारा दीसभर वीज पुरवण बंद आशिल्ल्यान तिडकल्ल्या लोकांनी रातीं उसरां आयिल्ल्या वीज कर्मचाऱ्यांक तांचे गाडये सयत आडावन धरले. जे मेरेन गांवांतली वीज पुरवण जाग्यार पडना ते मेरेन गाडी सोडचे ना, अशी तांणी भुमिका घेतली. ताका लागून ती गाडी गांवांतूच आडकून उरली. सोमारा सकाळीं वाळपय पुलीस स्टेशना वतीन गाडये सयत कर्मचाऱ्यांक बंदोबस्तांत थंयच्यान भायर काडिल्ल्याची म्हायती मेळ्ळ्या.
 मेळिल्ले म्हायती प्रमाण शेळपें शिंगणे आनी हेर वाठारांत फाटलो म्हयन्याभर विजेचो नेमान आपालिपा चल्ला. घातिल्ल्या बंच केबलांत परतून परतून बिघाड जावपाक लागला. हो बिघाड दुरुस्त करपाक खूब वेळ लागता. ताका लागून लोकांक विजेच्या खंडीत पुरवणेक फुडो करचो पडटा.
 फाटल्या चार दिसां सावन शेळपें वाठारांत नेमान विजेचो आपालिपा चालू आसा. खूब खेपे होल्टेज चड- उणीं जावन गांवांतल्या खूबश जाणांचे टीव्ही, फ्रीज आनी विजेचेर चलपी उपकरणां लासून गेल्यात. ताका लागून गांवांतल्या लोकांक व्हड प्रमाणांत अर्थीक लुकसाण जावपाक लागलां. हे संबंदांतल्यो खूब खेपे कागाळी केल्यात. मात ह्या वाठारांतली विजेची समस्या अजून मेरेन सुटूंक ना, अशें थळाव्या लोकांनी सांगलें.
 शेनवारा सांजवेळा सावन वीज सेवा बंद पडिल्ली. आयतारा दीसभर लोकांक विजे बगर रावचे पडले. वीज विभागाक खूब फोन केले. अखेर वीज खात्याचे कर्मचारी राती उसरां गांवांत पावले, मात वीज सेवा सुरळीत करपाक ते अपेशी थारले. हाका लागून व्हड संख्येन जमिल्ल्या लोकांनी, जे मेरेन वीज सेवा सुरळीत जायना ते मेरेन कर्मचाऱ्यांक आनी ताचे गाडयेक सोडचे नात, अशी शिटकावणी दिली. ह्या वेळार कर्मचाऱ्यांनी वरिश्ठ अधिकाऱ्यां कडेन संपर्क करून हे संबंदांतली म्हायती दिली. अधिकाऱ्यांनी ते सुवातेर येवन ह्या संबंदांत चर्चा करतले, अशें सांगिल्लें. पूण अधिकारी गांवांत येवंक नाशिल्ल्यान त्या कर्मचाऱ्यांक आनी ताची गाडी आडावन दवरली. रातभर कर्मचारी आनी गाडी गांवांत आडकून उरिल्ली. सोमारा सकाळीं हे संबंदांतली म्हायती खात्याच्या अधिकाऱ्यांनी वाळपय पुलीस स्टेशनाचेर दिले उपरांत पुलीस बंदोबस्तांत त्या कर्मचाऱ्यांची गाडये सयत सुटका केली. सोमारा सांज मेरेन लेगीत वीज पुरवण सुरळीत जावंक नाशिल्ल्यान लोकांनी खर तिडक उक्तायली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 